b'\n_START_ARTICLE_\nRisto Hannula\n_START_PARAGRAPH_\nRisto Reino Hannula (26. elokuuta 1936 Pori \xe2\x80\x93  26. helmikuuta 2008 Helsinki) oli suomalainen kulttuuritoimittaja ja kriitikko. H\xc3\xa4nelle my\xc3\xb6nnettiin valtion tiedonjulkistamispalkinto kahteen otteeseen 1972 ja 1986.\n_START_SECTION_\nHenkil\xc3\xb6historia ja ura\n_START_PARAGRAPH_\nRisto Hannulan vanhemmat olivat rehtori Reino Hannula ja Hilkka Sauramo. Risto Hannula aloitti toimittajanuransa Ylioppilaslehden elokuvakriitikkona vuonna 1956. Viiden vuoden mittaista rupeamaa seurasivat lyhyehk\xc3\xb6t pestit Satakunnan Kansan ja Uuden Suomen kulttuuritoimittajana. Vuonna 1967 Hannula siirtyi Suomen Sosialidemokraatin kulttuuritoimittajaksi. H\xc3\xa4n j\xc3\xa4i el\xc3\xa4kkeelle 1996._NEWLINE_Erityisen laaja asiantuntemus Hannulalla oli elokuvataiteesta ja jazz-musiikista. H\xc3\xa4n oli yksi Pori Jazz -festivaalin perustajista, sek\xc3\xa4 mukana Pori Jazz 66 ry:n hallituksessa runsaat kymmenen vuotta. Lis\xc3\xa4ksi h\xc3\xa4n kuului Suomen dekkariseuran perustajiin. Sanomalehtity\xc3\xb6n ohella Hannula toimi kielenk\xc3\xa4\xc3\xa4nt\xc3\xa4j\xc3\xa4n\xc3\xa4. H\xc3\xa4nen k\xc3\xa4\xc3\xa4nn\xc3\xb6st\xc3\xb6it\xc3\xa4\xc3\xa4n on muun muassa Kohtauksia er\xc3\xa4\xc3\xa4st\xc3\xa4 avioliitosta (Scener ur ett \xc3\xa4ktenskap).'